Pukki Talentfees vereer prof. TT Cloete | Maroela Media
Pukki Talentfees vereer prof. TT Cloete
Prof TT Cloete Foto: www.uj.ac.za
'n Video van Cloete Park en 'n video van prof. Cloete se reaksie daarop volg onderaan die berig.
Die NWU se jaarlikse Pukki Talentfees is vanjaar opgedra aan professor T.T Cloete wat hierdie maand sy 90ste verjaardag vier.
Die hoogtepunt van die aand was die onthulling van 'n park wat aan hom opgedra is. Alanka Craffert, administratiewe beampte by Puk Kunste, sê hulle het lank besin oor wat hulle vir prof. Cloete kon gee hom te vereer. "Hoe eer mens 'n profeet in sy eie land wat 90 jaar oud word?" het hulle gewonder. "Gee jy vir hom nog 'n trofee of iets wat hy teen die muur hang en stof gaan vergader? Of is daar iets wat ons vir hom kan gee met 'n tikkie nalatenskap of ewigheidswaarde?"
Craffert sê Cloete praat gereeld van 'n park naby sy ou huis in Coetzeestraat in Potchefstroom. Hy en sy gesin het aanvanklik self na die parkie omgesien en dit natgelei en as gesin baie tyd daar spandeer. Hy het egter 'n ruk gelede verby die park gery en was teleurgesteld om te sien hoe verwaarloos dit geraak het. Dit was dus die ideale besluit om "Cloete Park" aan hom op te dra.
Volgens Craffert is hulle tans besig om die park se naam amptelik na "Cloete Park" te verander. Hulle het ook die park skoongemaak en borge gekry om bankies en blompotte te verskaf. Daar is glo ook planne om 'n kunsmuur op te rig. "Die langtermyn plan is om die park te omskep in 'n poësieparkie waar ons die wonder van skryfkuns kan uitbeeld en 'n sin vir gemeenskap en omgee vir mekaar skep," het sy gesê.
Maroela Media was by die Pukki Talentfees en het met prof. Cloete gesels oor wat die geleentheid vir hom beteken. 'n Videogreep van sy reaksie volg onderaan die berig.
Die Pukki Talentfees dek die uitvoerende en skeppende kunste en die gehoor is die aand vermaak deur talle jong aspirantsangers en -kunstenaars. Die musiekgroep Bach 'n BieTTjie het 'n verwerking van Cloete se gedig, 'God die digter', gesing en het ook uiteindelik met die prys as beste vokaal ernstige musiekgroep weggestap vir hulle verwerking van Johann Sebastian Bach se Organ Fugue.
Die musiekgroep Flatlander het die toekenning ontvang vir die beste oorspronklike komposisie in die skeppende kategorie en Carla le Grange het die rektorstrofee ontvang as algehele wenner in die uitvoerende kategorie.